Правилник за провеждане на работни изпитания на дива свиня за кучета от породата Български барак - твърдокосместо ловно куче


І. Общи разпоредби:

Чл.1. Този правилник за провеждане на работни изпитания на кучета от породата Български барак има за цел да типизира работните качества на кучетата, което да допринесе за развъждането на кучета с еднакъв стил на работа, типичен за породата. Оценява се степента на пригодност на кучетата за работа по дива свиня.
Чл.2. Работните изпити на кучета от породата Български барак се провеждат на дива свиня.
Чл.3. До работен изпит се допускат само кучета, чийто собственици са членове на Национален клуб Български Барак – твърдокосместо ловно куче. Кучетата трябва да са регистрирани в племенната книга на Клуба, да имат родословия, ветеринарни паспорти и поставени микрочипове.

ІІ. Видове работни изпити:

Чл.4. Работните изпитания са два вида: Изпит за вродени качества /ИВК/ и Работен изпит /РИ/.
Чл.4.1. До Изпита за вродени качества се допускат кучета до 18 месечна възраст.
Чл.4.2. До Работен изпит се допускат кучета над 18 месечна възраст.
Чл.5. Работните качества се оценяват по едни и същи критерии, като при Изпита за вродени качества са занижени с оглед възрастта на изпитваните кучета. 
Чл.6. За един ден се оценяват не повече от 20 кучета.
Чл.7. Допуска се провеждането и на двата вида изпит /ИВК и РИ/ в рамките на един и същи ден.

ІІІ. Съдии

Чл.8. Съдии на ИВК и РИ, за породата Български барак са : клубни – излъчени от членовете на клуба, национални и международни, съгласно правилника на БРФК и FCI.
Чл.9. Цялостното провеждане на ИВК и РИ, се ръководи от съдията. В случаите когато има повече от един съдия, задължително се определя Главен съдия, който ръководи провеждането на изпита и чийто глас е определящ при оценката на кучето.

ІV. Терен и други условия за изпитанието

Чл.10. Изпитанията на кучета-гончета по диви свине се провежда в добре оградено място – гатер. За провеждане на изпитите гатера трябва да бъде с размери най-малко 20 декара. За ИВК се допуска провеждането на изпит и в по-малък гатер, но не по-малък от 10 декара. 

Чл.11. Терена в гатера трябва да бъде покрит от дървета, храсти и др. гъста растителност, с направени просеки, за да се следи работата на кучето. Трябва да има поне едно калище с локва за охлаждане на животните.


Чл.12. За провеждане на изпита, организатора трябва да разполага с дива свиня с тегло то 60 до 120 кг, която да е в добра кондиция и да има адекватно поведение на здрава дива свиня в естествени местообитания. 
Желателно е дивите свине да са поне две на брой, с посочените по-горе килограми и кондиция, както и да има възможност да се изолират от общата ограда, така че изпита да се провежда само на едно животно. Организаторите и съдията са длъжни непрекъснато да следят за състоянието на дивата свиня в гатера, с цел предотвратяване на прекалена умора, трайно увреждане и смърт на животното.

Чл.13. Организатора на изпитите трябва да осигури най-малко двама или повече помощници, грижещи се за работата с дивите свине, и улавянето на кучета, отказващи да се завърнат при водача си. Тяхната намеса се ръководи от Съдията. Чл.14. Организатора е длъжен: Да осигури необходимият брой съдии. Да контролира поведението на кучета и хора извън оградата на гатера. Да подпомага съдията при повеждането на изпита. Както и да осигури ветеринарен лекар.


V. Право на участие в изпитания

Чл.15. На ИВК могат да участват кучета навършили пълни 9 месеца възраст. И участват до 18 месечна възраст. На РИ могат да участват само кучета навършили 18 месеца.
На изпитите не могат да участват разгонени кучки и болни кучета, като това се проверява задължително от ветеринарния лекар, наред с ветеринарния паспорт на кучето.
Кучетата трябва да бъдат ваксинирани против бяс, което трябва да бъде доказано с признат /официален/ документ.

VІ. Дисциплини и начин на оценяване

Чл.16. Кучетата работят по единично и работата на всяко куче продължава 20 минути. Ако съдията прецени, че има налице отлична работа на кучето още преди изтичане на времето или, ако кучето има максимална острота /агресивност/, той може да прекъсне/прекрати/ работата още преди да са изтекли 20 минути, за да не се стигне до нараняване на дивата свиня и нарушаване на етичното отношение към животните.
Съдията може да прекрати работата на кучето и тогава, когато установи, че кучето не показва интерес към дивата свиня, но не и преди да изтекат 10 минути от пускането му в гатера.

Чл.17. При провеждането на изпитите се оценяват следните дисциплини, като се използват различни коефициенти на тежест за всяка дисциплина:


Изпитна дисциплина и коефициент

1. Претърсване /стил на претърсване/ 6
2. Глас като гони /при преследване/ 4
3. Глас на място /облайване на място/ 5
4. Острота/злоба/ и упоритост 6
5. Нос /обоняние/ 8
6. Спокойствие при изстрел 2
7. Послушание и водимост 2


Чл.18. Оценяването се извършва с оценки от 1 до 5.
Според постигнатите резултати кучето се класифицира и в разред/клас, приз/ като: “Първи клас” е с оценка “Отличен” – най-малко 138 точки, най-ниска оценка 4 при дисциплина 1; 2; 3 и 3 при дисциплина 4
“Втори клас” е с оценка “Много добър” – най-малко 119 точки; най-ниска оценка 3 в дисциплини 1; 2; 3 и 5 
“Трети клас” – с оценка “Добър” – най-малко 99 точки; най-ниска оценка 3 в дисциплина 1; 2; 3; и 5
„Удовлетворил” – най-малко 66 точки и оценка най-малко 2 на всички дисциплини

Чл.19. Куче, което освен в последно изброените две дисциплини, получи единица и на трета дисциплина, независимо коя ще бъде тя – се „отлага”.


Чл.20. Броя на точките за една дисциплина се получава като оценката, която е получило кучето се умножи по коефициента за съответната дисциплина. 
Сбора на точките от всички дисциплини определя общия сбор точки, чрез които се определя класът който е получило кучето.


VІІ. Протичане на състезанието/ред/ и критерии за оценяване


Чл.21. Ред за изпълнение и проверка на дисциплините

1. ТЪРСЕНЕ
С пускането за търсене на кучето се позволява 3 минути за раздвижване и облекчаване на физиологичните нужди. Всяка негативна работа през това време не се оценя, докато положителните могат да бъдат взети под внимание при оценяването /оценяват се/ .
От кучето /гончето/ се иска да претърси с желание /страстно/, систематично, темпераментно /бързо/ и прецизно територията на полигона, да улавя /изследва/ миризмите, които носи вятъра, които са оставени от дирите и обработва всички следи, които могат да му помогнат да определи посоката на движение или мястото, където се намира дивеча.
Водача не може да насочва кучето в процеса на претърсване! /При ИВК се допуска насочва и стимулиране на кучето от водача, но след като са минали 5 минути от пускането му./
По време на търсенето се оценяват: обонянието/носа/ и темперамента на кучето. Куче, което работи/влиза/ в заградената територия със страст, бързо я претърсва и намира дивата свиня, винаги се оценява по-високо от онова, което бавно влиза в терена, връща се, пак тръгва и чак тогава намира дивата свиня.
Максималната оценка за претърсване получава куче, което с голяма страст влиза на терена, претърсва го и в първата половина на времето, предвидено за работа, намери дивата свиня. 
Куче, което : не претърси терена по цялата дължина/дълбочина/ и ширина, не намери дивата свиня - получава оценка 1.

2. ПРЕСЛЕДВАНЕ /Гонене/. Подаване на глас по време на преследване/глас при гонене/. 
Гончето трябва звучно/шумно/ да преследва дивата свиня, като лае със силен и звучен глас, с което да известява за мястото му, да го притеснява, да блокира придвижването му /бягството му/, периодично да го напада и да се отдалечава от него, като го лае непрекъснато до идването на водача. При вдигане на дивеча трябва да го преследва с глас, без да спира лая.
/При ИВК кучето трябва да подава глас когато дивеча е пред него /при визуален контакт/, да се опитва да прогони свинята от лежанката, да я преследва с лай. Допустими са кратки паузи в подаването на глас, както при преследването така и когато дивеча е „на легло”. Паузите не трябва да са по-дълги от минута, като кучето не трябва да престава да следва дивеча, или да се завръща при водача за по-дълго време./

3. ОБЛАЙВАНЕ /Подаване на глас на място/:
Когато кучето намери дива свиня, която лежи или стои на място, трябва да я облайва, тоест – да дава глас, да лае. Гласът трябва да бъде подаван често, да е силен и звучен, независимо, че по време на преследването може да бъде подаван по-често и по-звучно.
Гласът трябва да бъде непрекъснат, ясен и звънък, без оглед на това дали кучето се придвижва или обикаля дивата свиня, сменяйки позицията си, за да я провокира да напусне мястото си и то да я подгони. Ако кучето има достатъчно острота трябва да направи това задължително.
Предварителен лай – кучето започва да подава глас още с пускането си, без да е намерило следа, лутайки се. /Разлайване, лаене „на халост”/. При РИ – отнемат се две единици при оценката. При ИВК – не се отчита.

4. ЗЛОБА/ острота/ и НАСТОЙЧИВОСТ
Остротата/злобата/ на кучето към дивата свиня трябва да се изразява в смело, но и внимателно нападане на дивата свиня, съпроводено с качествено, постоянно и силно облайване, опити за захапване /щипане/, принуждаващи дивата свиня да напусне мястото си, но без излишна агресия. Правилното захапване /щипане/ е по тялото и задните части на животното. Не се толерира захапване по главата, ушите и зурлата на животното.
Настойчивостта /упоритостта/ се оценява в следните дисциплини: търсене, облайване на място, преследване/гонене/. За настойчиво се смята онова куче, което упорито и непрестанно напада/преследва/ дивата свиня, съобразно ситуацията в която се намира и го принуждава да напусне мястото си или да избяга от там. / При ИВК се допускат кратки паузи при облайването на място и преследването на дивата свиня, като те не трябва да са толкова дълги че да може да се счете че кучето се е отказало от дивеча, нито да са съпроводени с връщане при водача и продължителен отказ от работа. Допуска се стимулиране от водача за връщане на кучето към дивеча, без при това обаче водача сам да вдига и преследва животното. Разрешение за такова стимулиране с глас или няколко крачки по посока на дивеча се дава от съдията, по преценка на конкретната ситуация./
Куче, което е принудено от дивата свиня, чрез удар или подгонване, да се оттегли или избяга при водача и отказва да се върне към дивеча, се счита за страхливо и недостатъчно настойчиво. По-нататъшната му оценка зависи от показаните резултати при другите дисциплини, като това се счита за съществен минус. 

5. ОБОНЯНИЕ /Нос/
Оценява се способността на кучето да различава оставените дири, да гони по посока на дирята /движението на дивеча/, при пресичане на прясната диря на дивеча да тръгва веднага с глас по нея, изоставяйки по старата диря по която върви. Показател за добро обоняние е и скоростта с която кучето следва дирята, тъй като кучетата с добро обоняние по лесно намират най-прясната диря от множеството следи оставени в гатера и по лесно я следват, като пренебрегват оставени по-рано пресичащи такива. 
/При ИВК се допуска известно объркване да дирята, но само когато кучето е способно пак да намери най-прясната такава и да открие животното. Известно кратковременно объркване е допустимо, с оглед възрастта на животното и липсата на опит, без обаче преследването да се превръща в сляпо лутане и разлайване по стари дири или да преминава в ново свободно търсене./
При оценяването трябва да се вземат в предвид всички условия на работата на кучето, които могат да повлияят върху миризмите и качеството на обонянието /температура на въздуха, дъжд, сняг/.

6. СПОКОЙСТВИЕ ПРИ ИЗСТРЕЛ
При изстрел кучето трябва да остане привидно спокойно и да не се плаши. Позволява се след изстрела да залае, да помръдне/наклони, завърти/ главата си, да трепне и завърти тялото или да погледне към стрелеца и с израз на лицето да покаже посоката на изстрела. 
- Оценка /5/- получава онова куче, което остане спокойно при изстрела, независимо дали е на повод/вързано/ или не е.
- Оценка /4/ – получава онова куче, което инстинктивно покаже неспокойствие, помръдне, движи главата си, но не се премества и не скимти.
- Оценка /3/ - получава онова куче, което трепне и прискимти, но не прави опит да побегне.
- Оценка /2/- получава онова куче, което се чувства неспокойно след изстрела. Това неспокойствие се проявява по различни начини: кучето се дърпа леко или прикляка. 
Ако кучето веднага след изстрела легне на земята или започне да се дърпа с намерение да побегне, както и ако се крие зад водача си, това вече са сериозни знаци за плашливост, което се наследява /предава по наследство/ и се оценява с 1 /единица/. Получавайки оценка 1, на тази дисциплина, кучето не се допуска до изпита и се оценява като „отложен”.


7. ПОСЛУШАНИЕ И ВОДИМОСТ
Послушанието се оценява през цялото време на работа на кучето, наблюдавайки неговото поведение и подчинение на водача. Кучето трябва да се отзовава - трябва да отиде при водача си, когато той го повика и лесно да бъде уловено. Да не се дърпа и да се оставя лесно да бъде вземано на повод. Кучето трябва да държи постоянен контакт с водача и бързо да се отзовава на командите му.

VІІІ. ЗАКЛЮЧИТЕЛНИ РАЗПОРЕДБИ

Чл.22. При гатери с площ по-голяма от 40 декара, задължително се назначават поне двама помощник съдии. В тези случаи кучето се оценява като се вземат предвид оценките на всеки от съдиите, като най-голяма тежест има оценката на Главния съдия.

Чл.23. Оценките от І; ІІ; ІІІ клас и „Удовлетворил” при Изпита за Вродени качества /ИВК/, дават право на кучето да участва в развъдната програма на Клуба. 
Оценките от І; ІІ; ІІІ клас и „Удовлетворил” при Работен изпит /РИ/, дават право на кучето да влезе в работен клас при екстериорните изложби.
Чл.24. Куче издържало само Работен изпит, без Изпит за вродени качества, има право да участва в развъдната програма на Клуба.
Чл.25. Куче издържало Изпит за вродени качества няма право да бъде вписано в работен клас.
Чл.26. Кучетата с оценка „Отложен” се считат за неиздържали изпита /ИВК и РИ/ и имат право да се явят отново. 

